**НАРЕДБА**

**ЗА ВОДЕНЕ НА РЕГИСТЪР НА ОБЩИНСКИТЕ ДЕТСКИ ГРАДИНИ И ЦЕНТРОВЕ ЗА ПОДКРЕПА ЗА ЛИЧНОСТНО РАЗВИТИЕ**

**НА ОБЩИНА ЕЛХОВО**

**І. ОБЩИ ПОЛОЖЕНИЯ**

Чл.1. (1) С наредбата се определят обстоятелствата, които подлежат на вписване в Регистъра на общинските детски градини и центровете за подкрепа личностното развитие на територията на Община Елхово, условията и реда за водене, поддържане и достъп до информацията в него.

Чл. 2. Регистърът на общинските детски градини и центровете за подкрепа личностното развитие на територията на Община Елхово, наричан по-нататък „регистър” е публичен и се поддържа от община Елхово.

Чл.3. (1) Регистърът на общинските детски градини и центровете за подкрепа на личностно развитие на територията на община Елхово се състои от Част A, в която се вписват подлежащите на вписване обстоятелства за общинските детски градини и Част Б, в която се вписват подлежащите на вписване обстоятелства за центровете за подкрепа личностното развитие на територията на Община Елхово.

(2) Регистърът се води по образец – Приложение 1 към настоящата наредба.

(3) В регистъра нe се въвеждат данни, които представляват класифицирана информация.

**II. РЕД И УСЛОВИЯ ЗА ВОДЕНЕ НА РЕГИСТЪРА**

Чл. 4.(1) На вписване подлежат следните обстоятелства:

1. Наименование, адрес на управление и на ползване от детската градина и центъра за подкрепа на личностно развитие сгради.

2. Година на основаването на детската градина/центъра за подкрепа на личностното развитие, акт за откриване.

3. Единния идентификационен код или код по БУЛСТАТ.

4. Юридически статут - вид, номер и дата на юридическия акт за създаване на детската градина/центъра за подкрепа на личностното развитие.

5. Данни за преобразуване/промяна - вид, номер и дата на последния акт за преобразуване/промяна на детската градина/центъра за подкрепа на личностното развитие.

6. Форма на собственост .

7. Източник на финансиране.

8. Ръководство на детската градина/центъра за подкрепа на личностното развитие (позиция, имена).

9. Видове дейности, за които е регистрирана детската градина/центъра за подкрепа на личностното развитие.

10. Адрес, телефон, електронен адрес и официална интернет - страница.

11. Основание за заличаване на регистрацията.

(2) На вписване подлежат и настъпилите промени в обстоятелствата по ал. 1.

Чл. 5. (1) Регистърът се поддържа като електронна база данни за подлежащите на вписване обстоятелства, както и на хартиен носител.

(2) Компютърната база данни се поддържа по начин, който гарантира целостта и защитата на информацията в системата срещу разрушение, неправомерното изменение и контролирания достъп за вписвания и преглеждане.

Чл. 6. (1) За вписване в регистъра директорът на детската градина/центъра за подкрепа на личностното развитие подава в Община Елхово заявление с приложени копия на документите, доказващи обстоятелствата, подлежащи на вписване съгласно чл. 4.

(2) В 7-дневен срок от влизането в сила на акта, от който произтича промяна в обстоятелствата директорът на детската градина/центъра за подкрепа на личностното развитие подава в Община Елхово заявление за отразяване на промяната в регистъра.

Чл.7. (1) Действията по вписване и водене на регистъра са извършват от длъжностно лице, определено със заповед на кмета на община Елхово .

(2) Длъжностното лице по ал.1 вписва и контролира данните, предоставени от общинските детски градини и центровете за подкрепа на личностното развитие.

(3) В 3-дневен срок от подаденото заявление от страна на директора на детската градина/центъра за подкрепа на личностното развитие, длъжностното лице по ал.1 извършва вписването или настъпилата промяна.

(4) Длъжностното лице по ал.1 поставя дата след всяко вписване и се подписва на хартиения носител.

(5) Длъжностното лице по ал.1 вписва в регистъра вх. № на заявлението за регистрация по реда на тяхното подаване.

(6) В хартиения носител на регистъра не се допускат изтривания и зачертавания. Техническите грешки, допуснати при вписването, се поправят от длъжностното лице със забележка.

(7) Регистърът и заявлението за вписване в едно с прилежащите документи се съхраняват от длъжностното лице по ал.1.

(8) Длъжностното лице по ал.1, съвместно със експерт в отдел АИО на община Елхово, определен със заповед на кмета на община Елхово, въвеждат и контролират електронната база данни за подлежащите на вписване обстоятелства.

Чл. 8. (1) Последващите вписвания на нови обстоятелства се извършват без да се засяга информацията, съдържаща се в предходните вписвания.

(2) Всяко ново вписване на обстоятелство от даден тип отменя предишно вписано обстоятелство от същия тип. След извършване на вписването актуалното състояние на съответния информационен обект се представя с новото вписване.

(3) В регистъра се поддържа и съхранява информация за настъпилите промени във вписаните обстоятелства.

Чл.9. (1) За заличаване в регистъра директорът на детската градина/центъра за подкрепа на личностното развитие подава в община Елхово заявление , с мотиви за извършване на заличаването и приложени копия на документите, доказващи обстоятелствата за извършеното заличаване.

(2) Заличаването в регистъра се извършва от длъжностното лице по чл. 7, ал.1 в случаите:

1. когато детската градина/ центърът за подкрепа на личностното развитие преустанови дейността си за повече от една учебна година;

2. при прекратяване дейността на юридическото лице.

Чл. 10. (1) Достъпът до регистъра е публичен и се реализира по начин, който гарантира сигурността на съхранение на данните в него.

(2) Достъпът до информация в регистъра се осигурява чрез официалната интернет- страница на община Елхово или от длъжностното лице по чл. 7, ал.1.

**ДОПЪЛНИТЕЛНИ РАЗПОРЕДБИ**

§.1За неуредените въпроси в тази Наредба се прилагат разпоредбите на Закона за предучилищното и училищно образование и подзаконовите актове по неговото прилагане.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§1. Настоящата Наредба за водене на регистъра на общинските детски градини и центровете за подкрепа на личностно развитие на територията на община Елхово е приета на основание чл. 346 от Закона за предучилищното и училищното образование.

§2. Настоящата Наредба за водене на регистър на общинските детски градини и центовете за подкрепа на личностно развитие на територията на община Елхово може да бъде изменяна и допълвана по реда на нейното приемане.

§3. В едномесечен срок от влизане в сила на наредбата директорите на общински детски градини и центрове за подкрепа личностното развитие на територията на Община Елхово предоставят в деловодството на Община Елхово информация за подлежащите на вписване обстоятелства .

§4. Настоящата Наредба за водене на регистър на общинските детски градини и центровете за подкрепа на личностно развитие на територията на община Елхово е приета с Решение № 151/16/4/ от Протокол№ 16/15.12.2016 г на Общински съвет Елхово

§5. Настоящата наредба влиза в сила след публикуването и в средствата за масова информация.

§6.Изпълнението и контрола на тази Наредба се извършва от кмета на община Елхово и/или от определено от него длъжностно лице.